Anëtarë të Kongresit amerikan mbi të drejtat e pakicave në Kosovë
Deputetët shprehen se çdo zgjidhje e statusit duhet të përfshijë garanci për mbrojtjen e të drejtave të pakicave dhe të objekteve të ty
Një nga senatorët që kanë shprehur shqetësim të veçantë për gjendjen e pakicës serbe në Kosovë është George Voinovich. Në një intervistë që i dha Zërit të Amerikës, senatori tha se në procesin e bisedimeve për statusin, prania e KFOR-it do të ketë rëndësi të veçantë për garantimin e sigurisë: "Mendoj se ka rëndësi që të dyja palëve t’u ofrohen stimuj të fuqishëm që ato të arrijnë një farë kompromisi, tha senatori Voinovich. Ka gjithashtu rëndësi të jashtëzakonshme që Shtetet e Bashkuara të kenë praninë e tyre në tryezën e bisedimeve. Në këto kushte, prania e KFOR-it është më e rëndësishme se asnjëherë më parë në mënyrë që udhëheqësit serbë, të cilëve do t’u kërkohet të bëjnë disa lëshime, të mund t’i garantojnë popullit serb se manastiret dhe objektet e trashëgimisë historike si dhe të drejtat e pakicave në Kosovë do të mbrohen pasi në Kosovë ekziston kjo forcë ushtarake. Kjo gjithashtu do t’u dërgonte një sinjal atyre njerëzve që mendojnë se mund t’i realizojnë qëllimet e tyre me anë të imponimit dhe pa u ndëshkuar." "Veç kësaj, tha senatori Voinovich, mendoj se ka rëndësi që Serbisë dhe Malit të Zi t’i ofrohen disa stimuj ekonomikë, siç janë perspektiva që ato të bëhen pjesë e Bashkimit Evropian dhe e Natos në të ardhmen, gjë që do të përmirësonte nivelin e tyre të jetesës. Po kështu edhe për kosovarët, në mënyrë që njerëzit e moderuar në Kosovë të mund t’u thonë vëllezërve dhe motrave të tyre se çështja e statusit do të zgjidhet, ndoshta jo pavarësi tani, por do të ecet drejt këtij objektivi dhe kjo do të përmirësonte standartin e jetesës. Megjithatë do të ishte naive të mendohej se kjo do të jetë e lehtë," tha senatori Voinovich. Ndërsa anëtari i Dhomës së Përfaqësuesve, George Radanovich thotë se rruga drejt përcaktimit të statusit do të jetë e vështirë. "Mendoj se në çështjen e statusit të Kosovës duhet ecur me shumë kujdes. Në rast se do të kërkohet të krijohet një shtet i pavarur i Kosovës pa rrezikuar sigurinë e asnjërit, përfshirë sigurinë e pakicës serbe, kjo mendoj se do të jetë e vështirë. Komuniteti ndërkombëtar duhet të garantojë se çdo vetvendosje për Kosovën nuk do të shkaktojë trazira dhe nuk do të çojë në vdekjen e qytetarëve të pafajshëm." Zoti Radanovich thotë se alternativat për sa i përket statusit të Kosovës janë pavarësi në aspektin afatgjatë ose pavarësi nën mbikqyrjen e OKB-së për një kohë të gjatë. Megjithëse ata qysh tani e kanë sistemin e tyre të qeverisjes dhe një forcë policore, mendoj se një prani e OKB-së për një farë kohe gjatë pavarësisë do të garantonte mbrojtjen e jetës së qytetarëve të pafajshëm.